Bisera Alikadić

Bisera Alikadić je savremena bosanskohercegovačka spisateljica rođena 8. februara 1939. godine u Podhumu kod Livna.

 Biografija 
Pjesnikinja Bisera Alikadić je završila školu u Sarajevu, nakon čega je duže vrijeme radila u Nacionalnoj i univerzitetskoj biblioteci kao bibliotekar. Njeni radovi su još od malena bili objavljivani u mnogim listovima za djecu. Prvu samostalnu knjigu objavila je 1972. godine, a zove se "Noć i ćilibar". Nakon toga je objavila još dva romana za odrasle, poeziju u sedam knjiga, te dvije zbirke u dječijoj prozi. Zbirka pjesama "Grad Hrabrost" nastala je u toku prve godine rata u Bosni i Hercegovini. Njena djela se ne smatraju isključivo štivom za djecu, već i za odrasle.

U književnosti jugoistočne Evrope Bisera Alikadić se javlja tokom 1970-ih. Njen književni izraz zasniva se na konceptima moderne poezije i ne robuje klasičnoj bosanskohercegovačkoj književnoj tradiciji. Stih je uglavnom slobodan, a rima gotovo nezastupljena, tek u svrhu podešavanja cjelokupne melodije pjesme. Teme o kojima Bisera Alikadić najčešće piše su žena i samoća u velikom gradu. Njena poezija obiluje posebnim urbanim ugođajem, u kojima se skriva i određena kriza identiteta modernog društva kod nas s kraja 1970-ih.

Objavila je romane "Larva" i "Krug", te nekoliko zbirki poezije: "Pjesme" (1988), "Dok jesam Ciganka" (1991), "Kraljica iz dvorišta" (1983/1995), zbirke "Intoncija", "Noć i ćilibar", "Kapi i mahovina", "Drhtaj vučice" i druge. Njena djela prevođena su na niz svjetskih jezika" engleski, francuski, njemački, turski, poljski, makedonski, španski. Bisera Alikadić piše i radio drame.

Pet priča snimljeno je i emitovano na Federalnoj televiziji u okviru Dječijeg programa. Na radiju su joj izvedene tri radio-drame: "Ljubavna priča", "Gniježđenje" i "Malo zvono". Pjesme su joj prevedene na engleski, njemački, francuski, makedonski, albanski, turski i italijanski.

Aktivan je član Društva pisaca Bosne i Hercegovine. Živi i radi u Sarajevu.

 Bibliografija 
 Poezija 
"Intonacije" (sa Simhom Kabiljo i Tomislavom Šipovcem cjelina pod naslovom "Minijature"), Džepna knjiga, Sarajevo, 1959
"Noć i ćilibar", Svjetlost, Sarajevo, 1972.
"Kapi i Mahovina", Veselin Masleša, Sarajevo, 1975.
"Drhtaj vučice", Svjetlost, Sarajevo, 1981.
"Raspeće", Veselin Masleša, Sarajevo, 1986.
"Pjesme" (izbor), Veselin Masleša, Sarajevo, 1988.
"Dok jesam ciganka", Oslobođenje Public, Sarajevo, 1991.
"Ne predajem se", Biblioteka Egzil-abc, Ljubljana, 1994.
"Grad hrabrost", "City of courage", dvojezično, Međunarodni centar za mir, Sarajevo, 1995.
"Pjesme ljestvice", (pjesme za djecu), Međunarodni centar za mir, Sarajevo, 1996.
"Knjiga vremena", Sarajevo-Publishing, Sarajevo, 1999.
"Voz do neba", (pjesme za djecu), Bosanska riječ, Sarajevo, 2000.
"Ludi kamen", Vrijeme, Zenica, 2002.

 Proza 
"Larva", roman, Prva književna komuna, Mostar, 1974.
"Krug", roman, Prva književna komuna, Mostar, 1983.
"Kraljica iz dvorišta", priče za djecu, Svjetlost, Sarajevo, 1983, 1995.
"Tačkasti padobran", priče za djecu, Oslobođenje Public, Sarajevo 1991.
"Sarajevska ljubavna priča", novela, Biblioteka Egzil-abc, Ljubljana, 1996.

 Nagrade 
Odlikovana "Ordenom rada sa srebrnim vijencem" 1983. godine
Dobitnica "Zlatnog broša za umjetnost" 1999. godine časopisa ŽENA 21
Nagrada "Skender Kulenović" za najbolja književna ostvarenja u 2003. godini.

 Reference 

 Vanjski linkovi 

Omnibus, intervju

Kategorija:Rođeni 1939.
Kategorija:Biografije, Livno
Kategorija:Bosanskohercegovački pisci
Kategorija:Dobitnici Nagrade "Skender Kulenović"
Kategorija:Članovi P.E.N. Centra Bosne i Hercegovine
Kategorija:Bosanskohercegovački pjesnici
Kategorija:Dobitnici priznanja "Bosanski stećak"
Kategorija:Živi ljudi